b'\n_START_ARTICLE_\nTemplul Meenakshi Amman\n_START_SECTION_\nIstorie\n_START_PARAGRAPH_\nConform unei legende, templul ar fi fost \xc3\xaentemeiat acum aproximativ dou\xc4\x83 mileni de zeul Indra \xc3\xaen timpul pelerinajului s\xc4\x83u pe p\xc4\x83m\xc3\xa2nt pentru a-\xc8\x99i isp\xc4\x83\xc8\x99i gre\xc8\x99elile comise. Templul ar fi fost dedicat zeului Shiva, dar mai cu seam\xc4\x83 so\xc8\x9biei sale Parvati, numele de Meenakshi venind de la unul dintre avatarele sale. \xc3\x8en secolul al VII-lea d.Hr, sf\xc3\xa2ntul \xc8\x99i poetul Sambandar a men\xc8\x9bionat loca\xc8\x99ul \xc3\xaen scrierile sale. Templul a fost jefuit \xc3\xaen anul 1314 de c\xc4\x83tre invadatorii musulmani condu\xc8\x99i de Malik Kafur. Dup\xc4\x83 acest incident decora\xc8\x9biunile antice au fost \xc3\xaen mare parte distruse iar edificiul a devenit o ruin\xc4\x83. Prima ini\xc8\x9biativ\xc4\x83 de a reconstrui templului a venit din partea regelui Viswanatha Nayak, care \xc3\xaentre anii 1559-1600 a reu\xc8\x99it s\xc4\x83 restaureze structura. Templul a fost totu\xc8\x99i reconstruit \xc3\xaentre anii 1623-1655 din ordinul regelui Thirumalai Nayak. _NEWLINE_Rous Peter (1786-1828), colector de Madurai \xc3\xaen 1812, a primit porecla de Peter Pandian deoarece el era cel ce trata oamenii de diferite credin\xc8\x9be \xc3\xaen mod egal. El a donat pietre pre\xc8\x9bioase ro\xc8\x99i \xc8\x99i aur pentru templu deoarece se spune c\xc4\x83 zei\xc8\x9ba Meenakshi l-a salvat de la un incident fatal. De asemenea, \xc3\xaenainte s\xc4\x83 moar\xc4\x83, a ordonat s\xc4\x83 fie \xc3\xaengropat cu fa\xc8\x9ba spre templu._NEWLINE_\xc3\x8en prezent, Meenakshi Amman este unul dintre cele mai importante temple din aceast\xc4\x83 parte a Indiei, at\xc3\xa2t pentru adep\xc8\x9bii hinduismului c\xc3\xa2t \xc8\x99i pentru turi\xc8\x99ti. El atrage aproximativ 15.000 de vizitatori pe zi, \xc3\xaen zilele din weekend num\xc4\x83rul fiind mult mai mare. \xc3\x8en timpul marelui festival religios Meenakshi Tirukalyanam, celebrat \xc3\xaen perioada aprilie-mai, templul atrage aproximativ un milion de vizitatori, marea majoritate fiind pelerini.\n_START_SECTION_\nArhitectur\xc4\x83\n_START_PARAGRAPH_\nTemplul Meenakshi Amman este situat \xc3\xaen zona istoric\xc4\x83 a ora\xc8\x99ului Madurai. Templul este format din mai multe cur\xc8\x9bi desp\xc4\x83r\xc8\x9bite \xc3\xaentre ele prin ziduri, av\xc3\xa2nd patru intr\xc4\x83ri situate \xc3\xaen fiecare dintre cele patru puncte cardinale. \xc3\x8en jurul cur\xc8\x9bilor exist\xc4\x83 14 gopurame sau turnuri-por\xc8\x9bi, dimensiunile lor variind \xc3\xaen \xc3\xaen\xc4\x83l\xc8\x9bime de la 45 de metri la 50 de metri. Cel mai \xc3\xaenalt gopuram este cel sudic de aproximativ 52 de metri, iar cel mai vechi este cel estic, constrit \xc3\xaentre anii 1216-1238. Fiecare gopuram este o cl\xc4\x83dire piramidal\xc4\x83, \xc3\xaenalt\xc4\x83, decorat\xc4\x83 cu sute de statui ce reprezint\xc4\x83 zei, demoni sau diferite animale. \xc3\x8en total exist\xc4\x83 33.000 de statui \xc3\xaen \xc3\xaentreg complexul templului. \xc3\x8en interiorul templului exist\xc4\x83 numeroase altare dedicate unor zeit\xc4\x83\xc8\x9bi precum Ganesha, iar \xc3\xaen centru se afl\xc4\x83 altarul principal cu statuile lui Meenakshi \xc8\x99i Shiva. Complexul m\xc4\x83soar\xc4\x83 aproximativ 180.000 de metri p\xc4\x83tra\xc8\x9bi.'